CELEX: 62012CN0599
Language: lt
Date: 2012-12-20 00:00:00
Title: Byla C-599/12: 2012 m. gruodžio 20 d. Rechtbank van eerste aanleg te Brugge (Belgija) pateiktas prašymas priimti prejudicinį sprendimą byloje Jetair NV, BTW-eenheid BTWE Travel4you prieš FOD Financiën

23.3.2013   
            
            
               LT
            
            
               Europos Sąjungos oficialusis leidinys
            
            
               C 86/9
            
         2012 m. gruodžio 20 d.Rechtbank van eerste aanleg te Brugge (Belgija) pateiktas prašymas priimti prejudicinį sprendimą byloje Jetair NV, BTW-eenheid BTWE Travel4you prieš FOD Financiën
   
   (Byla C-599/12)
   2013/C 86/13
   Proceso kalba: olandų
   
      Prašymą priimti prejudicinį sprendimą pateikęs teismas
   
   
      Rechtbank van eerste aanleg te Brugge
   
   
      Šalys pagrindinėje byloje
   
   
      Ieškovės: Jetair NV, BTW-eenheid BTWE Travel4you
   
   
      Atsakovė: FOD Financiën
   
   
      Prejudiciniai klausimai
   
   
               1.
            
            
               Ar Belgijai leidžiama savo teisės aktus pakeisti taip, kad ji nuo mokesčio atleistą paslaugą (šiuo atveju — keliones už ES ribų) tam tikru metu (1977 m. gruodžio 1 d.), prieš pat Šeštosios PVM direktyvos (1) įsigaliojimą (1978 m. sausio 1 d.) apmokestintų ir taip išvengtų šios direktyvos 28 straipsnio 3 dalyje (Direktyvos 2006/112 (2) 370 straipsnis) įtvirtintos standstill išlygos, kurioje numatyta, kad šias keliones leidžiama apmokestinti ir toliau tik tuo atveju, jei jos buvo apmokestinamos jau prieš Šeštosios direktyvos įsigaliojimą?
            
         
               2.
            
            
               Ar Belgija nuo 1977 m. birželio 13 d. (direktyvos paskelbimo data) privalėjo nutraukti kelionių už ES ribų apmokestinimą?
            
         
               3.
            
            
               Ar Belgija pažeidžia Direktyvos 2006/112 309 straipsnį, jei ji kelionių agentūrų, kiek tai susiję su jų paslaugomis už Bendrijos ribų, neprilygina tarpininkams ir toliau apmokestina šias paslaugas?
            
         
               4.
            
            
               Ar Direktyvos 2006/112 309, 153, 370 straipsniais ir X priedu dėl to, kad jais valstybėms narėms suteikiama teisė pasirinkti, ar apmokestinti kelionių už Bendrijos ribų paslaugas, pažeidžiami bendrieji Bendrijos teisės principai, vienodo požiūrio principas, proporcingumo principas ir su laisvu asmenų, prekių ir paslaugų judėjimu susijusios nuostatos, be kita ko, EB sutarties 43 ir 56 straipsniai?
            
         
               5.
            
            
               Ar bendrieji Bendrijos teisės principai, visų pirma vienodo požiūrio principas, proporcingumo principas ir pridėtinės vertės mokesčio neutralumo principas, pažeidžiami tuo, kad Belgijos valstybė 1999 m. lapkričio 28 d. Karaliaus dekretu pareigą mokėti mokestį už keliones už ES ribų nustatė tik kelionių agentūroms, o tarpininkams tokios pareigos nenustatė?
            
         
      (1)  1977 m. gegužės 17 d. Šeštoji Tarybos direktyva 77/388/EEB dėl valstybių narių apyvartos mokesčių įstatymų derinimo — Bendra pridėtinės vertės mokesčio sistema: vienodas vertinimo pagrindas (OL L 145, p. 1; 2004 m. specialusis leidimas lietuvių k., 9 sk., 1 t., p. 23).
   
      (2)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, p. 1).